《雨晴到江上》
宋代·张九成

今朝山色好，不似未晴时。
路转沙汀出，桥回榉柳移。
群山来衮衮，积水去披披。
云叶多奇态，苹花弄晚姿。
人家机杼急，野寺鼓钟迟。
欲去不得去，冥搜足此诗。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。